ไฟแนนซ์ทูเดย์
โดย...ช.ชดา
5 ก.ย. 2559

โดย...ช.ชดา
ไม่รู้ว่าจะเป็นเพราะปรับเปลี่ยนฮวงจุ้ยหรือว่ารีแบรนดิ้งโลโก้ธนาคารใหม่ ทำให้ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือที่เรียกติดปากกันมานานเป็นทศวรรษว่า “เอสเอ็มอีแบงก์” เปลี่ยนคำเรียกตัวเองใหม่ว่า“เอสเอ็มอี ดีเวลล็อปเม้นท์แบงก์” ซึ่งยังไง ยังไง ทั้งลูกค้าและกระทรวงการคลังก็ไม่ชินที่จะเรียกชื่อใหม่
ขอแสดงความยินดีกับคุณนิก “พลากร หวั่งหลี” แต่งตั้งให้รับตำแหน่งซีอีโอ ธนาคารสแตนดาร์ดชาร์เตอร์ด (ไทย) และสำนักงานตัวแทนในกัมพูชา ลาว เมียนมา เพิ่มเติมจากตำแหน่งหัวหน้าสายงานองค์กรระหว่างประเทศ ซึ่งพลากรดำรงตำแหน่งอยู่ในปัจจุบัน มีผลตั้งแต่วันที่ 1 ก.ย.ที่ผ่านมา โดยให้รายงานตรงต่อ อาเจย์คานวาล ประธานเจ้าหน้าที่บริหาร ประจำภูมิภาคอาเซียนและเอเชียใต้
คุณนิกไม่ได้แค่ได้เป็นคนไทยคนแรกที่สแตนดาร์ดชาร์เตอร์ตั้งให้เป็นซีอีโอ แต่เขาเคยเป็นคนไทยคนแรกในประวัติศาสตร์ของธนาคารเอบีเอ็น แอมโร เนเธอร์แลนด์ ที่ได้รับการแต่งตั้งเป็นประธานเจ้าหน้าที่บริหารในประเทศไทย เมื่อปี 2545